हाफ म्याराथनको तयारी तीव्र
नेपाली म्याराथनलाई राष्ट्रिय/अन्तर्राष्ट्रिय क्षेत्रमा थप उचाइ दिने उद्देश्य बोकेको कान्तिपुर हाफ म्याराथनको आठौं संस्करण जेठ ५ मा हुँदै छ । ‘समृद्धिका लागि दौड’ भन्ने नाराका साथ प्रतियोगिता तीन विधामा आयोजना हुनेछ । २१.५ किमिको हाफ म्याराथन, ५ किमिको कर्पोरेट–मिडियासहित हिलचियर रेसमा प्रतिस्पर्धा गराइने छ ।
काठमाडौँ — नेपाली म्याराथनलाई राष्ट्रिय/अन्तर्राष्ट्रिय क्षेत्रमा थप उचाइ दिने उद्देश्य बोकेको कान्तिपुर हाफ म्याराथनको आठौं संस्करण जेठ ५ मा हुँदै छ । ‘समृद्धिका लागि दौड’ भन्ने नाराका साथ प्रतियोगिता तीन विधामा आयोजना हुनेछ । २१.५ किमिको हाफ म्याराथन, ५ किमिको कर्पोरेट–मिडियासहित हिलचियर रेसमा प्रतिस्पर्धा गराइने छ ।हाफ म्याराथन तयारीबारे आयोजक कान्तिपुर पब्लिकेशन्स प्रालिले बुधबार पत्रकार सम्मेलन गरी जानकारी गराएको छ । यसपालि ‘कान्तिपुर–रनर हाफ म्याराथन’ का रूपमा प्रतियोगिता हुनेछ । हाफ म्याराथन जित्ने महिला/पुरुष खेलाडीले रनर काइट प्लस स्कुटरसहित समान ५० हजार रुपैयाँ पुरस्कार पाउनेछन् । स्कुटी ‘टाइटल स्पोन्सर’ रमन मोटर्सद्वारा वितरित रनर मोटरसाइकलले उपलब्ध गराउने छ । महिला–पुरुष दुवैमा छैटौं स्थानसम्मकाले पुरस्कार पाउँदा दोस्रोले ३० हजार, तेस्रोले २० हजार, चौथो १०, पाँचौंले ५ र छैटौं हुनेले ३ हजार रुपैयाँ जित्नेछन् ।आयोजक कान्तिपुर पब्लिकेशन्सका नायब महाप्रबन्धक महेश स्वाँरले देशको एउटा प्रतिष्ठित हाफ म्याराथनको रूपमा राष्ट्रिय तथा अन्तर्राष्ट्रिय क्षेत्रमा लैजान सकियोस् भन्ने अभियानमा हरेक वर्ष प्रतियोगिता आयोजना गरिरहेको बताए ।विगत वर्षमा कान्तिपुरको वार्षिकोत्सव (फागुन ७) मा आयोजना गरिँदै आएको प्रतियोगितालाई यस वर्षदेखि अलग्गै गर्न लागिएको हो । वार्षिकोत्सवको एउटा इभेन्टको रुपमा मात्र नभई देशकै प्रतिष्ठित प्रतियोगिता बनाउन फरक मितिमा गर्न लागिएको नायब महाप्रबन्धक स्वाँरले जनाए । उनका अनुसार एथलेटिक्स संघको क्यालेन्डरमै समावेश गरेर प्रतियोगिता गर्ने तयारी भइरहेको छ । प्रतियोगितामा करिब २ सय ५ सयभन्दा बढीको सहभागिता रहने उनले बताए ।हाफ म्याराथनलाई नेपाल एथलेटिक्स संघको प्राविधिक सहयोग रहनेछ । एथलेटिक्सका प्रमुख प्रशिक्षक आमिरी यादवले प्रतियोगिताका लागि प्राविधिक पक्षको जानकारी गराउँदै रुट निर्धारण भइसकेको बताए ।हाफ म्याराथन दौड कान्तिपुरको मुख्यालय थापाथलीस्थित सेन्ट्रल बिजेनस पार्कबाट सुरु भएर माइतीघर, बबरमहल, नयाँ बानेश्वर, तीनकुने, कोटेश्वर, जडिबुटी, गठ्ठाघर, सानोठिमी हुँदै सल्लाघारी चोक पुगेर फर्कंदै सेन्ट्रल बिजेनस पार्कमै आएर टुंगिनेछ । १८ वर्ष उमेर पुगेकाले मात्र दौडमा भाग लिन पाउने प्रशिक्षक यादवले बताए ।कर्पोरेट–मिडियाको विजेताले काठमाडौं–हङकङ–काठमाडौंको हवाई टिकट, उपविजेताले काठमाडौं–पोखरा–काठमाडौं हवाई टिकट र तेस्रोले माउन्टेन फ्लाइटको टिकट पाउने छन् । हिलचियर महिला/पुरुष विजेताले समान २० हजार, उपविजेताले १० हजार र तेस्रोले ५ हजार पाउनेछन् । रमन मोटर्सका सीईओ रमन महतोले एउटा प्रतिष्ठित प्रतियोगितामा संलग्न हुन पाउनु नै गौरवान्वित पक्ष भएको बताए ।कान्तिपुर हाफ म्याराथनका सफल खेलाडीमा कान्छीमाया कोजु र हरिकुमार रिमाल हुन् । कान्छीमायाले चारपल्ट र हरिकुमारले तीनपल्ट उपाधि जितेका छन् । दुवै सातौं संस्करणका विजेता पनि हुन् ।